Срещите ще се играят в общинската спортна зала "Стара Загора".

Силен баскетболен турнир започва в Стара Загора на 7 октомври от 19 часа, съобщиха от общинския пресцентър.

Баскетболистите на "Берое" ще посрещнат съставите на "Левски", "Рилски спортист" и "Черно море - Порт Варна".

Състезанието, което ще продължи и на 8 октомври, е част от подготовката на отборите за началото на новото първенство в Националната баскетболна лига.

Мъжкият баскетболен "Берое" е новак в лигата, след като завърши миналия сезон без загуба и спечели Купата на Българската федерация по баскетбол, а преди това и шампионата на страната в А група.

С четирима американци в състава си и силна игра, момчетата на Георги Младенов се надяват да привлекат повече зрители в общинската спортна зала "Стара Загора", както и да достигнат до първата петица в лигата през новия сезон.

Турнирът е част от спортните прояви, включени в общинската програма за Празника на Стара Загора.